ร้าน Hokkaido Baked Cheese Tart อาจทำให้หลายคนสับสน เพราะว่าชื่อ สีสัน ทั้งตัวร้าน หีบห่อไปละม้ายคล้าย Bake Cheese Tart ของคุณแหม่ม คัทลียา อยากจะแจ้งให้ทราบว่าคนละแบรนด์กันค่ะ! แถมราคาก็แตกต่างกันมากด้วย ยิ่งถ้ามี Pablo mini Cheese Tart มาแทรกตรงกลางแล้ว จะเห็นได้ว่า....

Hokkaido Baked Cheese Tart ชิ้นละ 59 บาท
Pablo mini Cheese Tart ชิ้นละ 75 บาท
Bake Cheese Tart ชิ้นละ 80 บาท
 
ทั้งนี้แพรเคยรีวิว Bake และ Pablo ไปแล้วในรีวิวก่อนๆ สามารถตามอ่านได้ค่ะ
 
Hokkaido Baked Cheese Tart นี่เท่าที่ค้นข้อมูล ทางร้านใช้วัตถุดิบเด่นๆคือ ผลิตภัณฑ์นมจากฮอกไกโดที่มีชื่อเสียง นำมาทำขนม จึงเป็นที่มาของชื่อร้าน จริงๆเป็นร้านจากมาเลเซีย และมีสาขามากมาย ทั้งสิงคโปร์ บรูไน อินโดนีเซีย เซี่ยงไฮ้และออสเตรเลียค่ะ
 
สำหรับในประเทศไทยนั้น ตอนนี้มีด้วยกัน 8 สาขา

Terminal 21 Bangkok
Terminal 21 Korat
Mega Bangna
Fashion Island
Central Ladprao
Seacon Square
The Mall Bangkapi

และสาขาที่มาชิมนี้คือ Robinson Bangrak ค่ะ น้องพนักงานบอกว่ากำลังจะขยายสาขาเรื่อยๆอีก
 
บรรยากาศร้านที่สาขาโรบินสัน บางรัก ก็เป็นบูธอยู่ชั้นใต้ดิน ตรงข้ามกับฮอทพอท ตกแต่งด้วยสีเหลืองโดดเด่น ชีสทาร์ตก็อบกันใหม่ๆ และมีที่ตัดไว้ให้ลองชิมด้วยค่ะ
 
ปัจจุบันมี 3 รสชาติ 
รสชีส และรสช็อคโกแลต ราคาชิ้นละ 59 บาท 
ส่วนรสทุเรียน ราคาชิ้นละ 69 บาท 

หากเทียบกับแบรนด์อื่นๆถือว่าราคาถูกที่สุดเลยนะเนี่ย ยิ่งตอนนี้มีโปรโมชั่น ซื้อ 5 ชิ้นฟรี 1 ชิ้น ตกชิ้นละเกือบ 50 บาทเท่านั้นค่ะ! ข้อดีคือดีที่ทางร้านมีให้ชิมก่อนซื้อ ที่ให้ชิมมีรสชีสและรสช็อคโกแลต
 
รสชีส – ราคาเท่านี้ทำได้ดีเกินคาด ด้วยรสชาติและขนาดชิ้น เทียบกับราคาแล้วคุ้มค่ามากๆ แป้งหนาพอสมควรแต่ไม่แข็ง ทิ้งไว้จะนิ่มๆหน่อย ชีสด้านในพอเอาทิ้งไว้ให้เย็นสักพักจะไม่ได้เซ็ตตัวจนจับเป็นก้อน มีความยืดหยุ่น นุ่มๆ รสชาติกลมกล่อมกำลังดี ไม่ใช่ชีสจ๋านะคะ ได้รสนมและครีม มันๆมากกว่ารสชีสค่ะ อร่อยค่ะ 8.5/10
 
รสช็อคโกแลต – รสชาติจะออกช็อคโกแลตหวาน แต่หวานกำลังดี ไม่เข้ม ไม่ขม และไม่หนักเท่ากับของ Pablo เป็นช็อคโกแลตที่ทานได้เรื่อยๆ ไม่เลี่ยนจนเกินไป หากใครชอบที่ไม่ใช่ดาร์กช็อค ตัวนี้ตอบโจทย์ดีค่ะ 8/10
 
ส่วนรสทุเรียนนั้นไม่ได้กิน 

ที่ร้านไม่มีที่นั่ง ให้ซื้อกลับอย่างเดียว พนักงานคิดเงินบริการดีแต่พนักงานคนที่คีบทาร์ตหน้าตาไม่ค่อยรับแขก บูดบึ้ง ถามไรไม่ค่อยตอบเลย 
 
สาขาเยอะมาก ใครใกล้ที่ไหนไปโดนกันได้ ชอบนะ ให้ 4 ดาวจ้า